रातोंरात बने 140 पासपोर्ट, 18 महीने के जुड़वां छोड़कर गई रेस्क्यू वर्कर... 8 कहानियां
Turkey Earthquake Latest News Updates In Hindi [India Turkey Rescue Mission] तुर्किये में 6 फरवरी को आए भूकंप में रेस्क्यू के लिए भारत से गईं नेशनल डिजास्टर रिस्पॉन्स फोर्स (NDRF) की टीमें लौट आई हैं और अपने साथ लाई हैं तुर्किये के लोगों का प्यार, सम्मान और बहुत सारी यादें।
तुर्किये में 6 फरवरी को आए भूकंप में रेस्क्यू के लिए भारत से गई नेशनल डिजास्टर रिस्पॉन्स फोर्स (NDRF) की टीमें लौट आई हैं। 152 मेंबर्स वाली इन 3 टीमों ने 7 फरवरी को रेस्क्यू ऑपरेशन शुरू किया था। इस दौरान 10 दिन में 2 लड़कियों की जान बचाई और 85 लाशों को मलबे से निकाला।
प्रधानमंत्री ने 20 फरवरी को वतन लौटी इन टीमों को बधाई दी। वजह भी थी, इनकी कोई महिला मेंबर अपने 18 महीने के जुड़वां बच्चों को छोड़कर ड्यूटी निभाने गई थी, तो किसी को रेस्क्यू के दौरान मां-बाप से बातचीत का वक्त नहीं मिला। हालात ये थे कि टीम के मेंबर्स को 10 दिन तक नहाने का मौका भी नहीं मिला।
तुर्किये में रेस्क्यू के बाद लौटी टीम से प्रधानमंत्री ने दिल्ली में मुलाकात की और उन्हें बधाई दी...
पढ़िए तुर्किये में ऑपरेशन दोस्त की 8 कहानियां...
1. रातोंरात बनाए गए पासपोर्ट्स
भूकंप आने के 48 घंटे के भीतर भारत ने 152 NDRF पर्सनल्स को डिजास्टर जोन में भेज दिया था। अफसरों ने बताया कि विदेश जाने के लिए सिर्फ कुछ ही मेंबर्स के पास ही डिप्लोमैटिक पासपोर्ट थे। NDRF इंस्पेक्टर जनरल एन एस बुंदेला ने बताया कि कोलकाता और वाराणसी से NDRF की टीमों ने फैक्स और ईमेल के जरिए सैकड़ों डॉक्यूमेंट भेजे। विदेश मंत्रालय के पासपोर्ट एंड वीजा डिवीजन ने मिनटों में इनकी प्रोसेस शुरू की और रातोंरात पासपोर्ट जारी कर दिए।
सेकेंड इन कमांड ऑपरेशंस रैंक अफसर राकेश रंजन ने बताया कि तुर्किये ने हमारी टीमों को वीजा ऑन अराइवल दिया था। टीमों को गाजियांटेप के नूरदागी और हताय में तैनात किया गया।
2. बीवी-बच्चे खो चुके शख्स ने रेस्क्यू वर्कर को वेजिटेरियन फूड दिया
डिप्टी कमांडेंट दीपक ने बताया कि रेस्क्यू पर जाते वक्त मुझे एक बात की परेशानी थी। मैं वेजिटेरियन था। तुर्किये में मेरे लिए एक ऐसे शख्स ने हर जगह वेजिटेरियन फूड का इंतजाम किया, जिसने भूकंप में अपनी पत्नी और 3 बच्चों को खो दिया था। उसने इस बात का ख्याल रखा कि मैं कहीं भी तैनात रहूं, मुझे वेजिटेरियन खाना मिलता रहे। उसके पास टमाटर या सेब कुछ भी होता तो वह उन पर नमक और वहां के मसाले छिड़ककर मुझे दे जाता। उसने मुझे गले लगाकर बिरादर कहा था, ये बात मैं कभी नहीं भूल सकता हूं।
पहले देखिए तुर्किये में भारत के ऑपरेशन दोस्त की तस्वीरें...
3. 18 महीने के जुड़वां बच्चों को छोड़कर मिशन पर गई महिला कॉन्स्टेबल
कॉन्स्टेबल सुषमा यादव (32 साल) टीम की उन पांच महिला रेक्युअर्स में शामिल थीं, जिन्हें पहली बार विदेश में डिजास्टर कॉम्बैट ऑपरेशन में भेजा गया था। इसके लिए उन्हें अपने 18 महीने के जुड़वां बच्चों को अपने सास-ससुर के पास छोड़ना पड़ा।
उन्होंने कहा कि मेरे दिमाग में एक बार भी ये खयाल नहीं आया कि मैं न जाऊं। मैंने बस ये सोचा कि अगर हम नहीं करेंगे, तो कौन करेगा। पहली बार मैं बच्चों के बिना इतने दिन रही, लेकिन इससे मुझे रेस्क्यू ऑपरेशन में कोई परेशानी नहीं हुई।
उन्होंने बताया कि उनकी टीम का काम रेस्क्यू दल को सुरक्षित, स्वस्थ और तंदरुस्त रखना था, ताकि वे शून्य से नीचे जा रहे टेम्परेचर में भी बिना बीमार पड़े अपना मिशन जारी रख सकें।
4. तुर्किये के लोगों ने यादगार के तौर पर NDRF के बैज रख लिए
मैदान पर अपनी टीम को लीड करने वाले सेकेंड इन कमांड रैंक अफसर वीएन पाराशर ने बताया कि वहां के लोगों ने धन्यवाद जताने के लिए पुलिस और आर्मी यूनिफॉर्म पर लगाए जाने वाले मिलिट्री बैज उन्हें दिए और उनकी टीम के पास जो NDRF India और NDRF लोगो थे, उन्हें भारतीय दोस्ती की यादगार के तौर पर रख लिया।
5. भाषा का बंधन टूटा, गूगल ट्रांसलेट कर हिंदी में शुक्रिया कहा
पाराशर ने बताया कि उन्हें और बाकी टीम मेंबर्स को वॉट्सऐप पर कई मैसेज मिले, जिसमें लोगों ने थैंक्स लिखा था। लोगों ने गूगल से ट्रांसलेट करके उन्हें हिंदी में धन्यवाद भेजा था। उन्होंने बताया कि स्थानीय लोगों को हिंदी और अंग्रेजी नहीं आती थी। हमने जो भाषा देखी वो भाषा इंसानियत और भारत के प्रति सम्मान की थी। काश हम और जिंदगियां बचा पाते… लेकिन हमें वहां ऐसा प्यार मिला है, जो आसानी से नहीं कमाया जा सकता है।
6. पेरेंट्स से बात करने के लिए इंतजार करना मुश्किल था
सब-इंस्पेक्टर शिवानी अग्रवाल ने बताया कि इस ऑपरेशन में उनके जाने से उनके माता-पिता को कोई परेशानी नहीं हुई, लेकिन फोन पर बात कर पाने के लिए इंतजार करना मुश्किल था। उन्होंने बताया कि भारत और तुर्किये के बीच करीब 2.30 घंटे का फर्क है। जब तक मैं ऑपरेशन से फ्री होकर उन्हें कॉल कर पाती थी, भारत में 11.30 बज चुके होते थे। मेरे पेरेंट्स पहली रिंग पर ही कॉल उठा लेते थे, जैसे वो फोन को पकड़कर ही बैठे हों।
7. मुश्किल में फंसे लोगों ने शाहरुख-सलमान की बातें कीं, कहा- उनसे बहुत प्यार करते हैं
कई NDRF रेस्क्यू टीम मेंबर्स ने बताया कि कई लोगों ने उनसे भारतीय फिल्मों और शाहरुख खान, सलमान खान, दीपिका पादुकोण जैसे फिल्म एक्टर्स के बारे में बात की। लोगों ने बचाव दल के साथ फोटो खिंचवाई। कहा कि अगर आप कभी इन एक्टर्स से मिलें तो कहिएगा कि तुर्किये के लोग उन्हें प्यार करते हैं।
रेस्क्यू टीम को एक स्थानीय महिला स्वयंसेवी मिली, जो हिन्दी फिल्मों के गाने गुनगुना लेती थीं और डांस भी कर लेती थीं। ऐसी कई चीजे थीं, जिनकी वजह से रेस्क्यू टीम और तुर्किये के लोग आपस में घुलमिल गए।
8. अपना सारा सामान वहां छोड़ा, सिर्फ प्यार लेकर लौटे
सब-इंस्पेक्टर बिंटू भोरिया ने बताया कि कैसे रेस्क्यू ऑपरेशन के पूरे 10 दिन तक कोई भी बचाव-दल कर्मी नहा नहीं पाया। एक अन्य अफसर ने बताया कि NDRF पर्सनल स्पंज बाथ लेते थे और गड्‌ढे खोदकर यूरिनेट करते थे।
NDRF अफसर विपिन प्रताप सिंह ने बताया कि हमने यह सुनिश्चित किया कि जितनी भी लोकेशन पर हम रहे, हमने उन्हें साफ किया। हम सिर्फ तुर्किये के लोगों को प्यार और दुलार लेकर लौटे हैं। हम अपने टेंट, खाना, पर्सनल कपड़ों, गर्म कपड़ों समेत सब कुछ स्थानीय लोगों और तुर्किये के बचाव कर्मियों को दे आए।
ये खबरें भी पढ़िए...
पिता तुर्किये में ड्यूटी पर, घर में आया नन्हा मेहमान:साथी जवान बोले- बेटे का नाम तुर्की चौधरी रखना
तुर्किये में ऑपरेशन दोस्त का हिस्सा बनकर गए हवलदार राहुल चौधरी के घर बेटा पैदा हुआ है। अब आर्मी में उनके दोस्तों ने इस बेटे का नाम तुर्की चौधरी रखने की सलाह दी है। उत्तर प्रदेश में हापुड़ के रहने वाले राहुल, तुर्किये गए 99 सदस्यों के दल का हिस्सा हैं। बच्चे के जन्म के लिए अपने घर जाने वाले थे, लेकिन उनका नाम ऑपरेशन दोस्त की टीम में भेज दिया गया। पूरी खबर यहां पढ़ें...
तुर्किये में अपनों के लिए अपनों की मदद:9 साल के बच्चे ने पॉकेट मनी डोनेट की, अमेरिका में बसे लोग भी भेज रहे पैसा-सामान
तुर्किये के डूसजे शहर में रहने वाले 9 साल के एक बच्चे ने अपनी सेविंग्स भूकंप पीड़ितों के लिए दान कर दीं। उसने मां से कहा कि वो अपनी गुल्लक के पैसे पीड़ितों तक पहुंचाना चाहता है। इसके बाद उसकी मां गुल्लक में जमा पैसे लेकर टर्किश रेड क्रिसेंट नाम के ह्यूमेटेरियन ऑर्गनाइजेशन पहुंच गईं। पूरी खबर यहां पढ़ें...